M maanda wãn n paam not-sõma?
F sẽn tõe n maane
Da koms raood ye! Fo sã n ning f yamẽ tɩ f pa tol n tõe n paam not-sõma, na n komsa f raoodo. F sã n wa sɩng n tagsdẽ tɩ fo ka võore, modg n toeem f yamã. Neb n dõd tʋm-tʋmd a Polle, n yeel t’a pa tar minim goamã wɛɛngẽ ye. La a Poll yeelame: “
Baa mam sã n ka gom minim-soaba, mam ka ned sẽn ka tar bãngr ye.” (2 Korẽnt-rãmbã 10:10; 11:6) A Poll ra miime t’a tara pãn-komsem. La a ra miime tɩ bũmb kẽer la a tõe n maane. La foo yẽ? Bõe la fo tõe n maane? Fo sã n pa mi f pãn-tõodã sõma, kos kãsem t’a sõng-f tɩ f bãnge, la f sẽn tõe n bɩɩs rẽ to-to.
Zãmsd-f lesõ-rãmbã n pa vaandẽ ye. Sor a to kae f sẽn tõe n tũ n paam not-sõma ye. Yaa f zãms f lesõ-rãmbã bala. Tõe tɩ f pa rat n wʋm tɩ b gom lesõ-rãmbã zãmsg yell ye. Yaool na n sõng-f lame. F sã n modge, tõe meng tɩ lesõ-rãmbã zãmsg wa tall yamleoogo. F sã n dat n zãmsd lesõ-rãmbã n pa vaandẽ, dẽnd f sigl f sẽkã. Bãng tɩ karengã n segd n lʋɩ taoore. La Biiblã yetame tɩ “
laad wakat . . . beeme,” la tɩ “
saoog wakat me beeme.” (Koɛɛg soaba 3:1, 4; 11:9) Dẽnd fo me sẽn yaa bi-bɩɩgã, f mi n dat n koka pemsem bilfu. La rẽnda f gũusi. Koɛɛg soab 11:4 yetame: “
Ned sã n gũusd sebgo, yẽndã ka na n bʋd baa fɩ ye. La ned sã n get sawato, yẽndã ka na n tigs baa fɩ ye.” Rat n yeelame tɩ bõe? Tɩ f ra bas tɩ lesõ-rãmbã zamdẽ, n yetẽ tɩ f na n wa zãmsame ye. Karengã n lʋɩt taoore, tɩ reemã yaool n pʋgle. F sã n sigl f sẽkã sõma, f na n paama weer karengã la reemã me yĩnga.
mos_Latn mos_Latn mos_Latn mos_Latn mos_Latn mos_Latn mos_Latn mos_Latn